   اسلام آباد (ويب ڊيسڪ) هائير ايجوڪيشن ڪميشن (ايڇ اي سي) آن لائن تعليمي نظام لاءِ شاگردن کي سستي انٽرنيٽ فراهم ڪرڻ جو فيصلو ڪيو آهي. ايڇ اي سي آن لائن تعليمي نظام کي ڪامياب بڻائڻ لاءِ شاگردن کي سستا انٽرنيٽ بنڊل فراهم ڪرڻ لاءِ ٽيلي ڪام ڪمپنين سان رابطو ڪيو آهي. ان ڏس ۾ هائير ايجوڪيشن ڪميشن جو چوڻ هو ته ٽيلي ڪام ڪمپنيون لاڪ ڊائون جي صورتحال کي نظر ۾ رکندي شاگردن کي سستي انٽرنيٽ جي فراهمي سان گڏوگڏ ٻهراڙي وارن علائقن ۾ سروس کي بهتر ڪن. ايڇ اي سي موجب سڀني يونيورسٽين کي آن لائن ڪلازن بابت شاگردن جا مسئلا حل ڪرڻ جي به هدايت ڪئي وئي آهي. اداري طرفان جاري ڪيل هدايتن ۾ چيو ويو آهي ته سموريون يونيورسٽيون شاگردن جي مسئلن جي حل لاءِ ڪميٽيون جوڙين.